**Ministru kabineta noteikumu projekta “Grozījumi Ministru kabineta 2016. gada 15. jūlija noteikumos Nr. 484 „Kārtība, kādā organizē un īsteno darba vidē balstītas mācības”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekta „Grozījumi Ministru kabineta 2016.gada 15.jūlija noteikumos Nr.484 “Kārtība, kādā organizē un īsteno darba vidē balstītas mācības”” (turpmāk – noteikumu projekts) mērķis ir paplašināt darba vidē balstītu (turpmāk – DVB) mācību īstenošanas iespējas.  Ņemot vērā jūrniecības nozares specifiku un normatīvajos aktos par jūrnieku sertificēšanu noteikto, tai skaitā ņemot vērā 1978. gada Starptautiskās konvencijas par jūrnieku sagatavošanu un diplomēšanu, kā arī sardzes pildīšanu (STCW konvencija) regulējumu, precizēta kompetence DVB mācību vadītājiem, īstenojot DVB mācību formā jūrniecības nozares profesionālās izglītības programmas, kurās izglītojamos gatavo profesionālai darbībai uz kuģiem, kā arī precizēta un papildināta uzņēmuma kompetence DVB mācību jomā jūrniecības nozarē. Noteikumu projekts paredz arī attiecināt DVB mācības uz profesionālās izglītības programmām veselības jomā, ņemot vērā veiktās darbības minēto programmu saturiskā pārstrukturēšanā un modulārās pieejas ieviešanā.  Vienlaikus noteikumu projekta mērķis ir paplašināt DVB mācību īstenošanas iespējas, paredzot to īstenošanu arī Eiropas Savienības (ES) un Eiropas Ekonomikas zonas (EEZ) valstīs.  Tiek precizētas Nozaru ekspertu padomju (turpmāk – NEP) funkcijas, nodrošinot to atbilstību Profesionālās izglītības likumā noteiktajam, NEP darbības finansējumam un reālajām iespējām. Noteikumi stāsies spēkā Oficiālo publikāciju un tiesiskās informācijas likumā noteiktajā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Noteikumu projekts izstrādāts pēc Izglītības un zinātnes ministrijas (turpmāk – ministrija) un Latvijas Darba devēju konfederācijas (turpmāk – LDDK) iniciatīvas saskaņā ar Profesionālās izglītības likuma 7.panta 15.punktā noteikto.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Jūrniecības nozares profesionālās izglītības programmās, kurās gatavo profesionālajai darbībai uz kuģiem, Latvijas profesionālās izglītības iestāžu izglītojamie jūras praksi īsteno uz kuģiem - gan uz Latvijas, gan ārvalstu karoga kuģiem. Tas attiecas arī uz individuālā plāna apguvi, ja profesionālās izglītības programma tiek īstenot DVB mācību formā.  Spēkā esošie Ministru kabineta 2016.gada 15.jūlija noteikumi Nr.484 “Kārtība, kādā organizē un īsteno darba vidē balstītas mācības” (turpmāk - MK noteikumi Nr.484) paredz, ka sākot ar 2019.gada 1.janvāri DVB mācību vadītājam nepieciešama atbilstoša pedagoģiskā kompetence – pedagoga profesionālā kvalifikācija vai pedagoģiskās zināšanas, kas iegūtas, apgūstot pedagogu profesionālās kompetences pilnveides B programmu vismaz 72 stundu apjomā saskaņā ar Ministru kabineta noteikumos ietverto regulējumu par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību, vai pedagoģiskās zināšanas, kas iegūtas, apgūstot DVB vadītājiem paredzēto izglītības programmu ne mazāk kā 32 akadēmisko stundu apjomā. Atbilstošu izglītības programmu izstrādā un pēc saskaņošanas ar ministriju īsteno izglītības iestādes.  Jūrniecības nozares profesionālās izglītības programmās, kurās gatavo profesionālajai darbībai uz kuģiem un uz kurām attiecas starptautisks regulējums,  *STCW* konvencijas Kodeksa A-II/1 un A-III/1 sadaļas nosaka mācību uz kuģa (*Onboard Training*) īstenošanas un pārraudzības kārtību, cita starpā to, kā šādas mācības precīzi uzrauga atbilstoši kvalificēts kuģa virsnieks. Savukārt prasības personai, kura ir atbildīga par mācību uz kuģa īstenošanu, nosaka *STCW* konvencijas Kodeksa A-I/6 sadaļa, proti, to, ka šai personai ir jāizprot mācību programma un jāsaprot specifiskie mācību mērķi, kā arī jābūt kvalificētai uzdevumos, kuros mācības tiek veiktas.Līdzvērtīgas prasības noteiktas arī attiecībā uz izglītības programmām, kuru apguves rezultātā iegūstamā profesionālā kvalifikācija nav konvencionāla, tomēr tā ir noteikta Ministru kabineta 2005.gada 22.novembra noteikumos Nr.895 “Jūrnieku sertificēšanas noteikumi”, piemēram, kuģu pavāri un kuģu saldēšanas iekārtu mehāniķi. Atbilstoši kuģošanas kompānijas drošības procedūrām tiek norīkots par praktikanta mācībām uz kuģa atbildīgais kuģa virsnieks. Gadījumā, ja praktikants apgūst kuģa vadīšanas programmu, par atbildīgo kuģa virsnieku tiek norīkots kāds no klāja komandas virsniekiem, savukārt, ja praktikants apgūst kuģa mehānikas programmu, tad atbildīgā persona ir kāds no mašīntelpas komandas virsniekiem. Norīkotā kompetentā persona sniedz atbalstu praktikantam prakses laikā un prakses programmas izpildē, plāno praktikanta iesaisti uz kuģa veicamajos darbos un kuģa operācijās, kā arī konsultē praktikantu uzdevumu izpildē. Uzdevumu izpilde tiek dokumentēta speciāli izstrādātā jūras prakses grāmatā, un katra uzdevumu izpildi ar parakstu apliecina atbildīgais kuģa virsnieks. Tādējādi tiek nodrošināts, ka par mācībām atbildīgajai personai ir atbilstošas profesionālās zināšanas un kompetence.  Atbilstoši Latvijas Jūras administrācijas Jūrnieku reģistra pārstāvju sniegtajai informācijai vairāk kā 90% Latvijas jūrniecības izglītības iestāžu izglītojamo iziet praksi uz ārvalstu karoga kuģiem, lai varētu nodrošināt atbilstošu praksi starptautiski atzītu kompetences sertifikātu saņemšanai.  Ņemot vērā darba uz kuģiem specifiku – vidēji no sešiem līdz 12 mēnešiem kuģa komanda (t.sk. praktikanti) pavada jūrā, un kuģa personālsastāvs, kas nodrošina praktikantu mācības, ir multinacionāls, prasību izpilde par DVB mācību vadītājam nepieciešamo atbilstošo pedagoģisko kompetenci, kas izriet no MK noteikumos Nr.484 noteiktā, it īpaši attiecībā uz DVB mācību vadītājiem, kas ir ārvalstnieki, ir apgrūtināta.  Vienlaikus ir ņemams vērā apstāklis, ka jūrniecības nozares profesionālās izglītības programmās, kurās gatavo profesionālajai darbībai uz kuģiem un uz kurām attiecas  *STCW* konvencijas regulējums, augstāk aprakstītā starptautiski reglamentētā kārtība par praktikantu mācībām jau sevī ietver aspektus, kas nodrošina atbilstošu mācību procesa kvalitāti un uzraudzību. Minēto nodrošina arī citi normatīvie akti par jūrnieku sertificēšanu, proti, atbilstoši Jūrlietu pārvaldes un jūras drošības likuma 5.panta 7.punktam Satiksmes ministrija izsniedz atbilstības sertifikātu jūrnieku profesionālās sagatavošanas programmām, kuru atbilstību starptautisko normatīvo aktu prasībām, kā arī jūrnieku profesionālās sagatavošanas īstenošanu atbilstoši minētā likuma 6.pantam uzrauga Latvijas Jūras administrācijas Jūrnieku reģistrs. Savukārt atbilstības sertifikātu izsniegšanas, anulēšanas kārtību un jūrnieku profesionālās sagatavošanas programmu uzraudzības un īstenošanas kārtību nosaka Ministru kabineta 2015.gada 15.decembra noteikumi Nr.710 “Jūrnieku profesionālās sagatavošanas programmu sertificēšanas, īstenošanas un uzraudzības noteikumi”. Tādējādi izglītojamo mācībās jūrniecības jomā uz kuģa tiek īstenotas analoģiskas pieejas (t.sk. arī attiecībā uz uzņēmuma darbībām mācību procesa dokumentācijas un uzraudzības nodrošināšanā), kā to regulē MK noteikumi Nr.484, un pēc mācību pabeigšanas tiek izsniegts starptautiski atzīts kompetences sertifikāts, kas dod tiesības Latvijas jūrniekiem strādāt arī uz ārvalstu karoga kuģiem.  Ievērojot minēto, ir secināms, ka jūrniecības nozarē profesionālās izglītības programmās, kurās gatavo profesionālajai darbībai uz kuģiem atbilstoši STCW konvencijas prasībām, saistībā uz DVB mācību vadītāja pedagoģisko kompetenci un attiecībā uz atsevišķām uzņēmuma darbībām mācību procesa dokumentācijas un uzraudzības nodrošināšanā ir pieļaujams attiecināt spēkā esošo regulējumu par jūrnieku sertificēšanu, kas ietver arī STCW konvencijas regulējumu, ar to aizvietojot MK noteikumu Nr. 484 prasības saistībā DVB mācību vadītāju nepieciešamo pedagoģisko kompetenci. Noteikumu projekts saistībā ar jūrniecības nozari konkretizē DVB mācību vietas, iekļaujot uzskaitījumā arī Latvijā un ārvalstīs reģistrētus kuģus, kā arī precizē, ka jūrniecības nozarē DVB mācības var īstenot pie komersanta, kas nodarbojas ar darbiekārtošanas pakalpojumiem kuģa apkalpes komplektēšanā un ir saņēmis Latvijas Jūras administrācijas speciālo atļauju (licenci). Noteikumi nosaka, ka jūrniecības nozares profesionālās izglītības programmās, kurās izglītojamos gatavo profesionālajai darbībai uz kuģiem, MK noteikumu Nr. 484 prasības saistībā DVB mācību vadītāju nepieciešamo pedagoģisko kompetenci aizvieto ar starptautiskajā regulējumā noteiktajām prasībām, kā arī to, ka atsevišķas mācību procesa dokumentācijas un uzraudzības nodrošināšanas darbības uz minētajiem uzņēmumiem neattiecas. Spēkā esošo MK noteikumu Nr.484 4.3. apakšpunkts nosaka, ka MK noteikumi Nr.484 nav attiecināmi uz profesionālās izglītības programmām veselības aprūpes jomā. Ņemot vērā, ka šobrīd veselības aprūpes jomā arodizglītībā un profesionālajā izglītībā tiek veikta profesionālās izglītības programmu saturiska pārstrukturēšana un modulārās pieejas ieviešana, kā arī uz profesionālajām kompetencēm balstīta izglītības procesa pieejas ieviešana, Veselības ministrija ierosina šīs izglītības programmas īstenot arī DVB mācību formā, attiecīgi svītrojot 4.3. apakšpunktu spēkā esošajos MK noteikumos Nr. 484. Modulārās profesionālās izglītības programmas tiek veidotas, balstoties uz sasniedzamajiem mācīšanās rezultātiem, kur nepieciešamā kompetence iegūstama saistībā ar reāliem darba apstākļiem, bet ideālā gadījumā daļa programmas apgūstama tieši darba vietā. Tas ļauj tuvināt izglītības un darba vidi, integrētā veidā risinot izglītības un nodarbinātības jautājumus, lai sagatavotu veselības aprūpes cilvēkresursus ar veselības aprūpes prasībām atbilstošām zināšanām, prasmēm un kompetencēm, vienlaikus ievērojot reglamentētās profesijas veselības aprūpes jomā prasības māsas palīga, zobārsta asistenta, zobu tehniķa un  kosmētiķa profesionālajai darbībai, kas ir saistīta ar sabiedrības interešu aizsardzību, tās drošību un veselības aizsardzību.Profesionālās izglītības iestāde, kas īsteno minētās izglītības programmas veselības aprūpes jomā, var brīvi izvēlēties, kādā formā īstenot licencētu profesionālās izglītības programmu. DVB mācības nav obligāta prasība, bet gan minētās izglītības iestādes tiesības sava budžeta ietvaros izvēlēties šādu profesionālās izglītības programmas īstenošanas formu. Izglītības iestāde organizē un īsteno DVB mācības izglītojamajam, kurš ārstniecības iestādē īsteno DVB mācību individuālo plānu  atbilstoši licencētai profesionālās izglītības programmai, kuras apguves rezultātā iegūstama profesionālā kvalifikācija.  Atbilstoši MK noteikumos Nr.484 noteiktajam izglītības iestādei, kas īsteno minētās izglītības programmas veselības aprūpes jomā, ar uzņēmumu (ārstniecības iestādi) ir jānoslēdz mācību līgums par DVB mācību īstenošanu. Proti, jānosaka kārtība, kā izglītojamais īstenos attiecīgās izglītības iestādes licencētās izglītības programmas attiecīgu daļu. Atbilstoši MK noteikumu Nr.484 9.8.apakšpunktam uzņēmumam jānoslēdz ar izglītojamo vai tā likumisko pārstāvi (ja izglītojamais ir nepilngadīga persona) darba līgums atbilstoši darba tiesisko attiecību normatīvajam regulējumam vai vienošanās par darba vidē balstītu mācību stipendijas piešķiršanu. Izglītības kvalitātes valsts dienests ar 28.05.2020. vēstuli ir paudis atbalstu noteikumu projekta precizētajai versijai, t.sk. saistībā ar noteikumu 4.3. apakšpunkta svītrošanu.  Noteikumu projekts precizē MK noteikumu Nr.484 2. punkta redakciju, paredzot iespēju izglītojamajam iegūt darba vidē balstītu izglītību Latvijā reģistrēta uzņēmuma filiālē Eiropas Savienības un Eiropas Ekonomiskās zonas valstī. Atbilstoši būvniecības, enerģētikas, metālapstrādes un mašīnbūves nozaru sniegtajai informācijai līdz šim noteiktie ierobežojumi kavē izglītojamo iespējas īstenot DVB mācības ārvalstīs. Augstākajā un vidējā profesionālajā izglītībā jau šobrīd ir iespēja ERASMUS+ programmas ietvaros doties mācību praksē uz ārvalstīm, piemēram, profesionālās izglītības iestāžu audzēkņu un mācekļu mācību mobilitāte piedāvā iespēju doties īstermiņa un ilgtermiņa mobilitātē, kuras ilgums variē no trīs nedēļām līdz 12 mēnešiem. Līdzšinējie ierobežojumi attiecībā uz DVB mācību īstenošanas vietu kavē profesionālās izglītības internacionalizāciju, kā arī liedz iespēju izglītojamajiem iegūt pieredzi Latvijas uzņēmumos, kas īsteno unikālus projektus Eiropas Savienības un Eiropas Ekonomiskās zonas valstīs, izmantojot jaunākās tehnoloģijas un zināšanas nozarē. DVB ārvalstīs veicinās izglītojamo personīgo izaugsmi, nodarbinātību un iespējas iekļauties Eiropas darba tirgū. Atbilstoši biedrības “Latvijas Būvuzņēmēju partnerība” sniegtajai informācijai būvniecība ir nozare, kurā ir izteikta darbaspēka mobilitāte – gandrīz 50% no visiem nosūtītajiem darbiniekiem Eiropas Savienības tirgū ir būvniecības nozarē. Darbinieku ārvalstīs iegūtās prasmes dod ieguvumu gan Latvijas būvniecības nozarei, gan valsts ekonomikai, jo Latvijā šobrīd ir liels speciālistu trūkums, piemēram, speciālistu ar specifiskām digitālajām zināšanām (BIM u.c.). DVB mācībām ārvalstīs ir iespēja izglītojamajiem sniegt unikālu pieredzi un zināšanas, kā arī celt valsts konkurētspēju kopumā. Arī uzņēmums Latvijas Energoceltnieks ir izteicis nepieciešamību īstenot DVB ārvalstīs un norādījis uz jau minētajiem potenciālajiem ieguvumiem gan uzņēmumam, gan izglītojamiem. Ievērojot minēto, ir secināms, ka pieredze, kas DVB ietvaros iegūta ārvalstīs, sniegs augstu pievienoto vērtību, veicinot izglītojamo personīgo izaugsmi, konkurētspēju un iespējas iekļauties darba tirgū. Turklāt līdzšinējā pieredze, īstenojot izglītojamo mobilitāti ERASMUS+ programmu ietvaros, apliecina izglītības iestāžu un izglītojamo gatavību šādām internacionalizāciju veicinošām aktivitātēm. Nosacījums attiecināt DVB īstenošanu uz Eiropas Savienības un Eiropas Ekonomiskās zonas valstīm noteikts, lai varētu nodrošināt MK noteikumos Nr.484 noteiktās prasības DVB mācību īstenošanai. Prasības DVB mācību īstenošanai ārvalstīs ir tādas pašas kā DVB īstenošanai Latvijā.  Atbilstoši 2015.gada 18.jūnija grozījumiem Izglītības likumā un Ministru kabineta 2017.gada 13.jūnija noteikumiem Nr.322 „Noteikumi par Latvijas izglītības klasifikāciju” ir izveidota Latvijas kvalifikāciju ietvarstruktūra (turpmāk – LKI), atbilstoši kurai ir noteikti astoņi līmeņi, raksturojot attiecīgā līmeņa sasniedzamos mācīšanās rezultātus. Noteikumu projekta 1.punkts attiecīgi precizēts, tekstā aizstājot profesionālās kvalifikācijas līmeņus ar LKI līmeņiem.  Noteikumu projektā precizē arī nozaru ekspertu padomes (turpmāk – NEP) funkcijas. Profesionālās izglītības likumā noteiktā NEP kompetence attiecībā uz DVB mācībām ir koordinēt un veicināt komersantu sadarbību ar profesionālās izglītības iestādēm izglītības programmu īstenošanas jautājumos, tai skaitā darba vidē balstītu mācību atbalstīšanā, mācību un kvalifikācijas prakses organizēšanā” (12. panta 2. daļa). Tādējādi nepieciešams NEP funkcijas salāgot ar Profesionālās izglītības likumā noteikto NEP kompetenci, reālām iespējām un esošo praksi. Ievērojot minēto .1. MK noteikumos Nr.484 5.1.apakšpunktā minētā funkcija precizēta, daļēji apvienojot to ar 5.7.apakšpuntā minēto funkciju, jo tās ir saistītas;
2. MK 5.2.apakšpunkts tiek redakcionāli precizēts;
3. MK noteikumu Nr.484 5.3. , 5.5. apakšpunkts tiek svītrots, jo 5.3.apakšpunktā minēto funkciju var veikt profesionālās izglītības iestādes (PII), kuras turpinās sadarboties ar līdzšinējiem sadarbības partneriem, bet 5.5. apakšpunktā minētā funkcija ietverta precizētajā 5.4. punktā;
4. MK noteikumu Nr.484 5.4.apakšpunktā minētā funkcija tiek redakcionāli precizēta, ņemot vērā NEP ieinteresētību DVB mācību kvalitātē. NEP kopumā labi pārzina nozares uzņēmumus, tādēļ, ja rodas šaubas par kādu DVB mācību īstenošanā iesaistītu uzņēmumu, vai ja rodas nepieciešamība pēc papildu informācijas, NEP kompetences ietvaros var sniegt rekomendācijas par DVB mācību īstenošanā iesaistītajiem uzņēmumiem;
5. MK noteikumu Nr.484 5.6.apakšpunts precizēts, jo NEP var sniegt tikai tādu informāciju, kas ir NEP rīcībā un kompetencē.
 |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija un LDDK. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Noteikumu projekts attiecas uz profesionālās izglītības iestādēm, to personālu un izglītojamajiem, uzņēmumiem, tostarp ārvalstu, kuri īsteno DVB mācības jūrniecības nozarē (profesionālās izglītības programmās, kur izglītojamos sagatavo profesionālajai darbībai uz kuģiem), kā arī uz LDDK, Izglītības kvalitātes valsts dienestu, Valsts izglītības satura centru. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4.  | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar.. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības |  Ar noteikumu projektu paredzēts MK noteikumos Nr. 484 paredzētās prasības DVB mācībām attiecībā uz to īstenošanu un prasībām DVB mācību vadītājam aizstāt ar prasībām, kas noteiktas 1978. gada Starptautiskās konvencijas par jūrnieku sagatavošanu un diplomēšanu, kā arī sardzes pildīšanu (STCW konvencija) Kodeksa A-II/1 un A-III/1 sadaļā un Kodeksa A-I/6 sadaļā. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Noteikuma projekta izstrādes ietvaros notikušas konsultācijas ar LDDK, Transporta un loģistikas nozaru ekspertu padomi un Latvijas Jūras administrāciju.Ministrijas tīmekļvietnē www.izm.gov.lv sadaļā „Sabiedrības līdzdalība ” 2019. gada 13.septembrī tika publicēts paziņojums par sabiedrības līdzdalības iespējām, sniedzot priekšlikumus par noteikumu projektu. |
| 2. | Sabiedrības līdzdalība projekta izstrādē |  Sabiedrības pārstāvji varēja iepazīties ar ministrijas mājaslapā (saite: <https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti>) ievietoto noteikumu projektu, kā arī izteikt par to viedokli no 2019. gada 13.septembra septembra līdz 2019. gada 27.septembrim.  |
| 3. | Sabiedrības līdzdalības rezultāti | LDDK konceptuāls atbalsts noteikumu projektam.Profesionālās izglītības biedrība atbalsta noteikumu projektu, norādot: "Ievērojot to, ka noteikumu projekts paredz paplašināt DVB īstenošanas iespējas, paredzot to īstenošanu arī Eiropas Savienības un Eiropas Ekonomikas zonas valstīs, kā arī precizē Nozaru ekspertu padomju funkcijas, nodrošinot to atbilstību Profesionālās izglītības likumā noteiktajam, Profesionālās izglītības biedrība atbalsta noteikumu projekta tālāku virzību apstiprināšanai.Rīgas Stradiņa universitātes Sarkanā Krusta medicīnas koledža akceptē noteikumu 4.3.apakšpunkta svītrošanu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildē būs iesaistītas profesionālās izglītības iestādes, to personāls un izglītojamie, uzņēmumi, tostarp ārvalstu, kuri īsteno DVB mācības jūrniecības nozarē (profesionālās izglītības programmās, kur izglītojamos sagatavo profesionālajai darbībai uz kuģiem), LDDK, Latvijas Brīvo arodbiedrību savienība, Izglītības kvalitātes valsts dienests, Valsts izglītības satura centrs Izglītības kvalitātes valsts dienests.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projektam nav ietekmes uz valsts pārvaldes funkcijām un institucionālo struktūru.Jaunas institūcijas netiek veidotas. Esošās institūcijas netiek likvidētas vai reorganizētas. |
| 3. | Cita informācija | Nav. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa